2023 2 7
LT
Europos Sąjungos oficialusis leidinys
C 47/127 2022 m. liepos 6 d., trečiadienis
58. teigiamai vertina kultūros ir jaunimo iniciatyvas, pvz., kasmetinį tarpvalstybinį meno festivalį „Mirëdita, Dobar Dan“, kuriomis skatinamas Kosovo ir Serbijos menininkų bei aktyvistų bendradarbiavimas; ragina Kosovo ir Serbijos valdžios institucijas, be kita ko, vietos lygmeniu, toliau remtis tokiomis pozityviomis iniciatyvomis ir naudoti kultūros paveldą kaip priemonę skirtingoms bendruomenėms suburti; ragina įsteigti daugiašalį ir daugiakalbį visuomeninį transliuotoją, kuris skatintų taiką bei susitaikymą tarp Vakarų Balkanų valstybių, vadovaujantis ARTE pavyzdžiu; 59. ragina ES dar labiau sustiprinti bendradarbiavimą užsienio politikos ir saugumo srityje, viešąją diplomatiją ir tarptautines partnerystes, kad būtų siekiama susitaikymo pažangos; palankiai vertina atnaujintą ES sąjungininkių dalyvavimą, ypač JAV, Jungtinės Karalystės ir Vokietijos specialiųjų pasiuntinių Vakarų Balkanams paskyrimą; ragina juos glaudžiai bendradarbiauti ir koordinuoti savo veiksmus su ES pasiuntiniu, kad būtų sustiprintas sverto poveikis ir teikiamos nuoseklios konsultacijos bei parama; 60. pripažįsta svarbų Taikos palaikymo pajėgų Kosove (KFOR) ir dalyvaujančių valstybių indėlį kuriant ir palaikant saugią ir patikimą aplinką visiems piliečiams Kosove ir sudarant palankesnes sąlygas euroatlantinei Vakarų Balkanų integracijai; primena, kokia svarbi yra KFOR nuolatiniam Kosovo saugumo pajėgų kūrimui teikiant konsultacijas, mokymus ir stiprinant gebėjimus; 61. ragina Komisiją ir ES biurą Kosove dėti daugiau pastangų siekiant didinti matomumą ir propaguoti glaudesnės ES ir Kosovo partnerystės vaidmenį, pastangas ir naudą;
Socialinės ir ekonominės reformos 62. palankiai vertina teigiamus Kosovo ekonomikos augimo pokyčius; palankiai vertina tai, kad Kosovas taip pat galės gauti naudos iš ES bendrosios skaitmeninės rinkos, atsižvelgiant į dideles skaitmeninimo teikiamas galimybes Kosovo ekonomikos vystymuisi; 63. palankiai vertina vyriausybės veiksmus, kuriais siekiama sumažinti neformalios ekonomikos mastą; tačiau apgailestauja dėl to, kad didelė neformali Kosovo ekonomika ir toliau trukdo plėtoti jo privatųjį sektorių; pažymi, kad parengta strategija ir atitinkamas veiksmų planas, skirti pagrindinėms neformalumą lemiančioms priežastims pašalinti, tačiau ragina užtikrinti, kad ši strategija ir veiksmų planas būtų veiksmingiau įgyvendinami; atkreipia dėmesį į tai, kad asmeninių perlaidų įplaukos sudaro didelę Kosovo BVP procentinę dalį; 64. giria Kosovą už sėkmingą COVID-19 pandemijos valdymą, įskaitant skiepijimo procesą; pripažįsta, kad Kosovas įsigijo tik ES, JK ir JAV pagamintas bei sertifikuotas COVID-19 vakcinas ir kad toliau dedamos pastangos siekiant, kad Kosovas atitiktų Europos skaitmeninio COVID-19 pažymėjimo reikalavimus; 65. palankiai vertina vyriausybės neatidėliotinas priemones ir 25 000 naujų darbo vietų sukūrimą įgyvendinant ekonomikos gaivinimo priemonių rinkinį; tačiau pabrėžia, kad pagalba labiausiai nuo pandemijos nukentėjusioms grupėms buvo ribota; ragina Kosovą teikti tikslinę ir laikiną su pandemija susijusią fiskalinę paramą pažeidžiamiems namų ūkiams ir įmonėms; pabrėžia, kad atsigavimas po pandemijos labai priklausys nuo valdžios institucijų gebėjimo spręsti struktūrines problemas ir nuo veiksmingo ekonominės paramos priemonių įgyvendinimo; 66. palankiai vertina tai, kad buvo paskirstytos COVID-19 makrofinansinės pagalbos paketo lėšos siekiant sušvelninti pandemijos ekonominį poveikį ir išsaugoti makroekonominį stabilumą, taip pat tai, kad mobilizuota 14,2 mlrd. EUR iš PNPP III siekiant paremti Vakarų Balkanų partnerius, kad jie atitiktų narystės Europos Sąjungoje reikalavimus; 67. pabrėžia, kad, siekiant ekonomikos atsigavimo ir socialinio vystymosi tebėra labai svarbu įgyvendinti esmines ir struktūrines reformas, nes pastangos kovoti su korupcija, tobulinti teisinę valstybę, didinti skaidrumą ir stiprinti institucijas bei socialinį dialogą taip pat prisidės prie tiesioginių užsienio investicijų pritraukimo į šalį; ragina Kosovą toliau derinti savo teisės aktus su ES bendrosios rinkos acquis ir ragina Kosovo valdžios institucijas bei Komisiją toliau remti mažąsias ir vidutines įmones siekiant plėtoti stipresnę ir atsparesnę ekonomiką; 68. pabrėžia, kad netinkamas ir nepatikimas elektros energijos tiekimas – tai vienas iš Kosovo konkurencingumą ribojančių veiksnių ir kad dėl energetinio saugumo trūkumo įmonės patiria didelių išlaidų, o tai yra didelė kliūtis siekiant pritraukti kokybiškas tiesiogines užsienio investicijas; primygtinai ragina Kosovą dėti daugiau pastangų siekiant išnaudoti galimybes užtikrinti energijos vartojimo efektyvumą;